'নিরপেক্ষ নির্বাচনে ভূমিকা রাখবে যুক্তরাষ্ট্র'
শুক্রবার প্রকাশিত সবগুলো জাতীয় পত্রিকার প্রধান শিরোনাম ছিল যুক্তরাষ্ট্রের পররাষ্ট্র দপ্তরের বেসামরিক নিরাপত্তা, গণতন্ত্র ও মানবাধিকারবিষয়ক আন্ডার সেক্রেটারি উজরা জেয়ার সফর নিয়ে।
এ নিয়ে দৈনিক সংবাদের শিরোনাম – সংলাপ চায় যুক্তরাষ্ট্র, মধ্যস্থতা করবে না, তবে নিরপেক্ষ নির্বাচনে ভূমিকা রাখবে। তারা লিখেছে মার্কিন যুক্তরাষ্ট্রের পররাষ্ট্র দপ্তরের কর্মকর্তা উজরা জেয়া বলেছেন, ‘তার দেশ বাংলাদেশে বিবদমান রাজনৈতিক দলগুলোর মধ্যে সংলাপ চায়, কিন্তু এতে তারা মধ্যস্ততা করবে না। তবে ‘নিরপেক্ষ’ নির্বাচন অনুষ্ঠানে ভূমিকা রাখবে। বৃহস্পতিবার (১৩ জুলাই) দুপুরে রাষ্ট্রীয় অতিথি ভবন পদ্মায় পররাষ্ট্র সচিব মাসুদ বিন মোমেনের সঙ্গে বৈঠকের পরসাংবাদিকদের একথা বলেন তিনি।
সংলাপকে সমর্থন করে যুক্তরাষ্ট্র – প্রথম আলোর শিরোনাম। বাংলাদেশে একটি অবাধ, সুষ্ঠু ও শান্তিপূর্ণ নির্বাচনের স্বার্থে সব রাজনৈতিক দলের মধ্যে সংলাপকে সমর্থন করে যুক্তরাষ্ট্র। তবে দলগুলোর সংলাপে যুক্তরাষ্ট্র সরাসরি যুক্ত নয়। বাংলাদেশের দীর্ঘদিনের অংশীদার হিসেবে নির্বাচনে সহায়ক ভূমিকা রাখতে আগ্রহী যুক্তরাষ্ট্র।
যুক্তরাষ্ট্রের আন্ডার সেক্রেটারি উজরা জেয়া বাংলাদেশের নির্বাচন নিয়ে যুক্তরাষ্ট্রের এমন মনোভাবের কথা সাংবাদিকদের সামনে তুলে ধরেন। এর আগে তিনি সকাল থেকে প্রধানমন্ত্রী শেখ হাসিনা এবং আইনমন্ত্রী, স্বরাষ্ট্রমন্ত্রী ও পররাষ্ট্র সচিবের সাথে সঙ্গে সৌজন্য সাক্ষাৎ করেন।
উজরা জেয়ার বক্তব্য নিয়ে ইংরেজি দৈনিক দ্য ডেইলি সানের শিরোনাম Heard a ‘strong commitment from PM, ministers: Uzra Zeya তারা লিখেছে সুষ্ঠু ও শান্তিপূর্ণ নির্বাচন অনুষ্ঠানের ব্যাপারে ঢাকার কাছ থেকে যথাযথ প্রতিশ্রুতি পেয়েছে ওয়াশিংটন। তবে রাজনৈতিক দলগুলোর মধ্যে আলোচনার ব্যাপারে তারা জড়াতে চান না।
তবে ডেইলি স্টার খবরটি নিয়ে শিরোনাম করেছে US wants talks for sake of free, fair polls তারা বলছে, ওয়াশিংটন সরাসরি যুক্ত না হলেও সুষ্ঠু ও শান্তিপূর্ণ নির্বাচনের স্বার্থে দলগুলোর মধ্যে আলোচনা দেখতে চায় তারা।
সুষ্ঠু ও নিরপেক্ষ নির্বাচনের অঙ্গীকার প্রধানমন্ত্রীর – ইত্তেফাকের শিরোনাম। যুক্তরাষ্ট্রে আন্ডার সেক্রেটারির সাথে গণভবনে সাক্ষাৎকালে প্রধানমন্ত্রী শেখ হাসিনা বলেন, ‘আমরা সবসময়ই দেশে অবাধ, সুষ্ঠু ও নিরপেক্ষ নির্বাচন অনুষ্ঠানের জন্যে লড়াই করেছি এবং ইতিমধ্যে অবাধ, সুষ্ঠু ও নিরপেক্ষ নির্বাচন করেছি।’
বিএনপির পদযাত্রার দিনে আওয়ামী লীগের শোভাযাত্রা – সমকালের শিরোনাম। পত্রিকাটি লিখেছে রাজধানীতে ১৮ ও ১৯ জুলাই বিএনপির পদযাত্রার দিনে শান্তি ও উন্নয়নের পক্ষে শোভাযাত্রা করবে আওয়ামী লীগ।
অন্যদিকে বিএনপির সামনের পদযাত্রা নিয়ে আওয়ামী লীগে অবস্থান ঘিরে ডেইলি স্টারের খবর AL to stay alert, march city streets অর্থাৎ ১৮ ও ১৯ জুলাই বিএনপির পদযাত্রা ঘিরে সতর্ক অবস্থানে দলটি, এরইমধ্যে পাল্টা কর্মসূচীও ঘোষণা করেছে তারা।
Grassroots wanted it tough, top brass won’t rush things – বিএনপির এক দফা দাবির আন্দোলন প্রসঙ্গে ডেইরি স্টারের শিরোনাম এটি। গত বুধবার দলটির কর্মসূচী নিয়ে বলা হচ্ছে তৃণমূল আরেকটু কঠোর হতে চেয়েছিল কিন্তু এখনি তাড়াহুড়ো করতে চায়না শীর্ষ নেতৃত্ব। তারা মনে করছে বুধবারের সমাবেশ ছিল তাদের আন্দোলনের ভিত্তি স্থাপন এখন এই আন্দোলনকে পরবর্তী ধাপে নিয়ে যেতে চায় তারা।
দুই মেয়াদের বেশি প্রধানমন্ত্রী নয় – দৈনিক দেশ রুপান্তরের শিরোনাম। বিএনপি গতকাল রাজধানীর গুলশানে তাদের দলীয় চেয়ারপারসনের কার্যালয়ে সংবাদ সম্মেলনে যে ৩১ দফা দিয়েছে, তা নিয়েই খবরটি।
তারা লিখেছে নির্বাচনকালীন দলনিরপেক্ষ তত্ত্বাবধায়ক সরকারব্যবস্থা প্রবর্তন, প্রধানমন্ত্রী এবং মন্ত্রিসভার নির্বাহী ক্ষমতায় ভারসাম্য আনয়ন, পরপর দুই মেয়াদের অতিরিক্ত কেউ প্রধানমন্ত্রীর দায়িত্ব পালন করতে পারবেন না, বিশিষ্ট নাগরিকদের নিয়ে সংসদে ‘উচ্চকক্ষ বিশিষ্ট আইনসভা’ প্রবর্তন এবং নির্বাচন কমিশনার নিয়োগ আইন, ২০২২’ সংশোধন করে পেপার-ব্যালটে ভোট প্রদান নিশ্চিত করাসহ রাষ্ট্রসংস্কারের ৩১ দফা ঘোষণা করেছে বিএনপি।
ক্ষমতাসীন আওয়ামী লীগ সরকারের পদত্যাগ চেয়ে ‘এক দফা, এক দাবি’ ঘোষণার একদিন পর সংবিধান ও রাষ্ট্রব্যবস্থার সংস্কার এবং অর্থনৈতিক মুক্তির লক্ষ্যে এই রূপরেখা ঘোষণা করল বিএনপি।
এটি নিয়ে বাংলাদেশ প্রতিদিনের শিরোনাম - বিএনপির ৩১ দফা রুপরেখা। তারা লিখেছে সংবিধান ও রাষ্ট্রব্যবস্থার সংস্কার এবং অর্থনৈতিক মুক্তির লক্ষ্যে ৩১ দফা যৌথ রূপরেখা ঘোষণা করেছে বিএনপি।
গতকাল রাজধানীর গুলশানে দলীয় চেয়ারপারসনের কার্যালয়ে সংবাদ সম্মেলনে বিএনপি মহাসচিব মির্জা ফখরুল ইসলাম আলমগীর এ ঘোষণা দেন। যার অন্যতম প্রধান দিক সরকারের প্রধানমন্ত্রী ও মন্ত্রিসভার নির্বাহী ক্ষমতায় ভারসাম্য আনয়ন করা এবং পর পর দুই টার্মের অতিরিক্ত কেউ প্রধানমন্ত্রীর দায়িত্ব পালন করতে পারবেন না। এছাড়া ইভিএম নয়, সব কেন্দ্রে ব্যালট পেপারের মাধ্যমে ভোট প্রদান নিশ্চিত করা হবে বলেও উল্লেখ করে বিএনপি।
তবে এ নিয়ে আওয়ামী লীগের প্রতিক্রিয়া দিয়ে মানবজমিনের শিরোনাম বিএনপির রুপরেখা অন্তঃসারশূন্য। আওয়ামী লীগের সাধারণ সম্পাদক ওবায়দুল কাদের বলেছেন, বিএনপি মহাসচিব মির্জা ফখরুল ইসলাম আলমগীরের উত্থাপিত রূপরেখা অন্তঃসারশূন্য ও অকার্যকর। বিএনপি’র রাজনীতি দফার বিভ্রান্তিতে ঘুরপাক খাচ্ছে। কখনো ১০ দফা, কখনো ২৭ দফা, কখনো ১ দফা, আবার কখনো ৩১ দফা!
বাংলাদেশে বৈদিশক মুদ্রার নিট বা প্রকৃত রিজার্ভের হিসাব নিয়ে খবর প্রকাশ করেছে বেশ কিছু পত্রিকা। যুগান্তরের শিরোনাম - প্রকৃত রিজার্ভ ২৩৫৭ কোটি ডলার।
পত্রিকাটি বলছে আন্তর্জাতিক অর্থ তহবিলের (আইএমএফ) ঋণের শর্ত অনুযায়ী বাংলাদেশ ব্যাংক বৈদেশিক মুদ্রার নিট বা প্রকৃত রিজার্ভের হিসাব প্রকাশ করেছে। বৃহস্পতিবার কেন্দ্রীয় ব্যাংকের ওয়েবসাইটে সার্বিক অর্থনীতির সূচকগুলোর হালনাগাদ অবস্থা নিয়ে প্রকাশিত এক প্রতিবেদনে রিজার্ভের এই তথ্য প্রকাশ করা হয়। তারা প্রথমবারের মতো রিজার্ভের নিট হিসাব প্রকাশ করল।
আন্তর্জাতিক মানদন্ড অনুসারে দেশের রিজার্ভ এখন ২৩.৫৭ বিলিয়ন ডলার – দৈনিক বণিক বার্তার প্রধান শিরোনাম। তারা লিখেছে অবশেষে দেশের বৈদেশিক মুদ্রার রিজার্ভ গণনায় আন্তর্জাতিক মানদন্ড অনুসরণ শুরু করেছে বাংলাদেশ ব্যাংক। আইএমএফ থেকে ঋণপ্রাপ্তির শর্ত হিসেবে এর বাস্তবায়ন শুরু হল।
খবরটি নিয়ে নয়া দিগন্তের শিরোনাম আইএমএফের শর্ত মানতে রিজার্ভ কমে গেল ৬৪০ কোটি ডলার। বলা হয়েছে আন্তর্জাতিক মুদ্রা তহবিল আইএমএফের কাছ থেকে ঋণ পেতে নানা শর্ত পরিপালন করতে হচ্ছে বাংলাদেশ ব্যাংককে।
আইএমএফ থেকে বলা হয়েছিল কেন্দ্রীয় ব্যাংক যে পরিমাণ রিজার্ভ দেখাচ্ছে তা সঠিক নয়। তাই জুড়ে দেয়া আইএমএফের শর্তের মধ্যে অন্যতম ছিল কেন্দ্রীয় ব্যাংককে আন্তর্জাতিক পদ্ধতি অনুযায়ী রিজার্ভ গণনা করতে হবে। আইএমএফের শর্ত পরিপালন করতে গতকাল কেন্দ্রীয় ব্যাংক থেকে আন্তর্জাতিক পদ্ধতি অনুযায়ী রিজার্ভ গণনা শুরু করেছে। আর এতেই প্রকৃত রিজার্ভ ৬৪০ কোটি ৬০ লাখ ডলার কমে গেছে।
প্রকৃত রিজার্ভ কমে নেমেছে ২ হাজার ৩৫৬ কোটি ডলারে। তবে কেন্দ্রীয় ব্যাংক থেকে পাশাপাশি সমন্বিত রিজার্ভ দেখানো হয়েছে ৯ হাজার ৯৯৭ কোটি ৩০ লাখ ডলার।
ডেঙ্গুতে ভর্তি আরও ১২৩৯, জাতীয় দুর্যোগ ঘোষণার দাবি – দৈনিক যুগান্তরের শিরোনাম। বলা হচ্ছে ডেঙ্গু রোগীর সংখ্যা জ্যামিতিক হারে বেড়ে চলছে। কোনোভাবেই থামানো যাচ্ছে না এডিস মশাবাহী রোগটির সংক্রমণ।
তিন দিন ধরে হাজারের বেশি রোগী হাসপাতালে ভর্তি হয়েছেন। গত ২৪ ঘণ্টায় ১ হাজার ২৩৯ জন ডেঙ্গু আক্রান্ত হয়ে হাসপাতালে ভর্তি হয়েছেন। মারা গেছেন ৫ জন। সবমিলিয়ে চলতি বছর ডেঙ্গু আক্রান্ত হয়ে হাসপাতালে ভর্তি হয়েছেন ১৭ হাজার ৩৮২ জন এবং মারা গেছেন ৯৩ জন। যা বিগত কয়েক বছরে একই সময়ের চেয়ে অনেক বেশি। এমন প্রেক্ষাপটে ডেঙ্গু পরিস্থিতিকে জাতীয় দুর্যোগ ঘোষণার দাবি জানিয়েছে বিএনপি সমর্থক চিকিৎসকদের সংগঠন ডক্টরস অ্যাসোসিয়েশন অব বাংলাদেশ (ড্যাব)।
বিশ্ববিদ্যালয় শিক্ষার্থীর পর শিশুকেও পিষে দিল বাস – সমকালের আরেকটি শিরোনাম। চীনের একটি বেসরকারি বিশ্ববিদ্যালয়ে পড়ছিলেন বাংলাদেশি তরুণ জাহিদ হাসান। ছুটিতে দেশে আসেন তিনি। মূহুর্তেই সব শেষ হয়ে গেল। বৃহস্পতিবার রাজধানীর রামপুরায় বেপরোয়া বাস কেড়ে নিয়েছে মেধাবী এ ছাত্রের প্রাণ। এ সময় জনতার ধাওয়া খেয়ে বেপরোয়া গতিতে হাতিরঝিল দিয়ে পালানোর সময় মেহেদী হাসান পারভেজ (১৩) নামে প্রতিবন্ধী শিশুকে পিষে দিয়েছে বাসটি। এ ঘটনায় ওই বাসের চালক আরিফ হোসেনকে আটক করা হয়েছে।
All major rivers in north cross danger level বা উত্তরবঙ্গের সমস্ত নদী বিপদসীমা অতিক্রম করেছে বলে খবর ইংরেজি দৈনিক নিউ এজের। তারা লিখেছে উত্তরের পাঁচটি জেলা রংপুর, কুড়িগ্রাম, লালমনিরহাট, নীলফামারী ও গাইবান্ধার ১২টি উপজেলার ১ লাখের উপর মানুষ ঝুঁকিতে। পানির চাপ সামলাতে তিস্তা ব্যারেজের ৪৪টি গেট খুলে দিয়েছে ওয়াটার ডেভেলপমেন্ট বোর্ড। তারা বলছে এরইমধ্যে গত ২৪ ঘন্টায় ৫৭টি বাড়ি ভেসে গিয়েছে।
ব্যাংকে আবারও সাইবার হামলার আশঙ্কা – দৈনিক কালবেলার শিরোনাম। তারা বলছে ব্যাংক খাতে আবারও হ্যাকিংয়ের আশঙ্কা তৈরি হয়েছে। জাতীয় পরিচয়পত্রের ব্যক্তিগত তথ্য ফাঁস হওয়ার পর তীব্র হয়েছে এ শঙ্কা। এবার ট্রিকবট নামক ম্যালওয়্যারের আক্রমণের আশঙ্কা করছে জাতীয় নিরাপত্তা গোয়েন্দা সংস্থা (এনএসআই)। এরই মধ্যে সংস্থাটি ব্যাংকগুলোকে সতর্ক করতে বাংলাদেশ ব্যাংককে চিঠি দিয়েছে।
সরকারি চাকুরের বেতন, সর্বনিম্ন ১০০ টাকা বৃদ্ধির প্রস্তাব – কালের কন্ঠের শিরোনাম। খবরে বলা হয়েছে, সরকারি কর্মকর্তা-কর্মচারীরা মূল বেতনের ৫ শতাংশ হারে যে বিশেষ প্রণোদনা পাবেন, তা সর্বনিম্ন বেতন এক হাজার টাকার কম বাড়ছে। মূল বেতনের ৫ শতাংশ হারে প্রণোদনায় দ্বিতীয়, তৃতীয় ও চতুর্থ শ্রেণির কর্মকর্তা-কর্মচারীদের বেতন বাড়ার কথা ছিল ৪১২ থেকে ৮০০ টাকা। বেতন বাড়ার এই হার কম হওয়ায় সর্বনিম্ন এক হাজার টাকা বাড়ানোর প্রস্তাব দিয়েছে অর্থ বিভাগ।
ব্যবসায়ীদের সড়ক অবরোধ পুলিশের ধাওয়া পাল্টা ধাওয়া – দৈনিক সংবাদের শিরোনাম। বিস্তারিত বলা হচ্ছে রাজধানীর গুলশান-১ নম্বরে গুলশান শপিং সেন্টার সিলগালা করার প্রতিবাদে সড়ক অবরোধ করে বিক্ষোভ করেন ব্যবসায়ীরা। সাড়ে তিন ঘণ্টা ধরে সড়ক অবরোধের পর পুলিশ ব্যবসায়ীদের সরাতে গেলে বাগবিতণ্ডা হয়। এক পর্যায়ে ধাওয়া-পাল্টা ধাওয়া শুরু হয় পুলিশের সঙ্গে ব্যবসায়ীদের। বিক্ষুব্ধ ব্যবসায়ীদের দাবি, সময় না দিয়ে তাদের উচ্ছেদ করা হচ্ছে। তবে ম্যাজিস্ট্রেট বলেন, যথেষ্ট সময় পেয়েছেন দোকানমালিক ও ব্যবসায়ীরা। অতিঝুঁকি বিবেচনায় ভবনটি সিলগালা করা হয়েছে বলেও জানান তিনি।

বিএনপির পদযাত্রার দিনে আওয়ামী লীগের শোভাযাত্রা